b'\n_START_ARTICLE_\nCarsten Vagn-Hansen\n_START_SECTION_\nRadio og TV\n_START_PARAGRAPH_\nI \xc3\xa5rene 1985 til 1987 medvirket Vagn-Hansen i DR TV som TV-doktor. Han deltok ogs\xc3\xa5 i perioden 1992 til 2005 i radioprogrammet Sp\xc3\xb8rg om sundhed som ble sendt i Danmarks Radio. Her kunne lytterne sende inn sp\xc3\xb8rsm\xc3\xa5l relatert til helse og fikk svar av legen. Programmet ble sv\xc3\xa6rt popul\xc3\xa6rt, noe som ogs\xc3\xa5 medf\xc3\xb8rte at Vagn-Hansen ble kalt Radiodoktoren. Etter at radioprogrammet ble tatt av luften ble han engasjert av TV4 i programmet Sundhedskonsulenten. Dette programmet gikk frem til 2009._NEWLINE_Etter \xc3\xa5 ha pensjonert seg fra radio og TV har Vagn-Hansen fortsatt \xc3\xa5 tilby r\xc3\xa5dgiving for privatpersoner med helserelaterte sp\xc3\xb8rsm\xc3\xa5l.\n_START_SECTION_\nAlternativ behandling\n_START_PARAGRAPH_\nTil tross for Vagn-Hansens popularitet hos lytterne vakte det hos Danmarks Radio bekymring for hans forkj\xc3\xa6rlighet for alternativ behandling. Senere har han ogs\xc3\xa5 vakt oppmerksomhet for \xc3\xa5 ha advart mot bruk av cellegift i kreftbehandling og samtidig ment at naturlegemidler ga bedre overlevelse. Han har ogs\xc3\xa5 skrevet forordet i den danske oversettelsen av boken Cancer Is Not a Disease! \xe2\x80\x94 It\xe2\x80\x99s A Survival Mechanism av den tysk-amerikanske naturmedisineren Andreas Moritz. Han har ogs\xc3\xa5 uttalt seg negativt til vaksiner og fremholdt at et sunt kosthold er bedre egnet til \xc3\xa5 bekjempe sykdommer enn vaksinasjon. Vagn-Hansen mener ogs\xc3\xa5 at bruk av aspartam som s\xc3\xb8tningsstoff i lettbrus kan gi synsforstyrrelser og migrene._NEWLINE_Vagn-Hansen er fast skribent for det norske nettverksselskapet Eqology. Han har ogs\xc3\xa5 anbefalt produkter fra nettverksselskapet LifeWave  og magnetmadrasser fra selskapet VelloFlex.'